मोहाली वनडे में अपनी तीसरी डबल सेंचुरी जमाने वाले रोहित शर्मा का ‘मददगार’ का नया रूप सामने आया है. श्रीलंका टीम के एक क्रिकेट फैन ने खुलासा किया है रोहित शर्मा ने ‘विराट’ दिल दिखाते हुए उसकी आर्थिक मदद की थी जिसके कारण वह कोलंबो अपने पिता के पास तक पहुंच पाया था. इस फैन के पिता की जांच के दौरान गले में कैंसर होने का खुलासा हुआ है. मोहम्‍मद निलाम भारत दौरे के दौरान अपने दो अन्‍य साथियों के साथ श्रीलंकाई क्रिकेट टीम के हौसला अफजाई करने आए थे. उन्‍हें दिल्‍ली में खेले गए तीसरे टेस्‍ट के दौरान पिता की हालत के बारे में जानकारी दी गई. ऐसे में निलाम को अपने पिता की सर्जरी के लिए तुरंत ही अपने देश लौटना था. लेकिन समस्‍या यह थी कि उनके पास नया टिकट बुक करने के लिए पर्याप्‍त धनराशि नहीं थी. सचिन तेंदुलकर के फैन के रूप में मशहूर हो चुके सुधीर गौतम ने रोहित शर्मा को निलाम की समस्‍या बताई. इसके बाद रोहित ने इस श्रीलंकाई फैन के रिटर्न टिकट की व्‍यवस्‍था कराई.